સેલફોનનો ગાળિયો ગળામાં નાખું પછી જ યાદ આવે કે ટીનિયાએ (સેલફોને) દૂધ પીધું નથી એટલે વારે વારે ટેં… ટેં… અવાજ કરે છે. વળી પાછો ગાળિયો ગળામાં જ રાખીને સેલફોન ને છૂટો કરી ચાર્જ કરવા મૂકું. ત્યાં સુધી બૂટ પોલિશનો પ્રોગ્રામ ચાલે. ચારેબાજુ પાકીટ, કાંસકો, રૂમાલ અને ઘડિયાળની શોધખોળ ચાલે. તેમાં અમારું આખું કુટુંબ જોડાય. સવાર-સવારમાં બરાબર ધમાલ અને ધમાચકડીના દ્રશ્યો ભજવાય. તેમાં પણ જો કોઈ મહેમાન આવી ચડ્યું તો તો બાર જ વાગી જાય (એટલે કે મહેમાન જ સ્તો વળી !) આખું ઘર જાણે રૂમે રૂમે ફરી ગરબા ગાતું હોય તેવા દ્રશ્યો ખડાં થાય.